Suomalainen halpakauppaketju myydään ruotsalaisille – "Syntyy Pohjoismaiden suurin ketju"

Halpakauppaketju Hong Kong siirtyy ruotsalaisomistukseen. Kaupan myötä syntyy Pohjoismaiden suurin halpamyymäläketju. Toni Tervo / arkisto

Jari Pietiläinen

Rusta ja Hong Kong ovat allekirjoittaneet sopimuksen, jolla tavarataloketju Hong Kongin koko osakekanta siirtyy ruotsalaisen halpatavaraketju Rustan omistukseen.

Yrityskaupan myötä yritykset saavuttavat yhdessä aseman Pohjoismaiden johtavana halpatavaraketjuna.

Hong Kongin tavoin Rusta keskittyy kodin- ja vapaa-ajantuotteiden vähittäismyyntiin. Yrityskaupan jälkeen Rusta-konsernilla on yli 150 tavarataloa ja noin 3 000 työntekijää. Konsernin liikevaihdon arvioidaan yltävän lähes 7 miljardiin Ruotsin kruunuun kuluvalla tilikaudella.

– Yrityskauppa hyödyttää molempia osapuolia. Rustan kautta pääsemme osaksi Pohjoismaiden kehittyneimpiä toimitusketjuja. Yrityskauppa antaa Hong Kongille vakaan taloudellisen pohjan, mahdollistaa merkittävät volyymiedut ja toteutuneen kaupan kautta pääsemme osaksi Rustan laajaa tuotevalikoimaa. Yhdessä meillä on myös hyvät edellytykset tarjota suomalaisille asiakkaillemme laadukkaita tuotteita erittäin halpaan hintaan, toteaa Hong Kongin toimitusjohtaja Matti Vassinen

Ruotsalainen Rusta on perheomisteinen yritys, joka perustettiin vuonna 1986. Rusta-ketju on viime vuosinen aikana laajentunut orgaanisen kasvun ansiosta voimakkaasti ja sillä on 90 myymälää Ruotsissa. Vuonna 2014 Rusta laajentui Norjaan, jossa on nyt 22 kannattavaa myymälää. Myös Saksaan on avattu kaksi tavarataloa, ja yrityksen suunnitelmissa on kolmen uuden tavaratalon avaaminen vuoden 2018 aikana.

– Rusta on jo kauan suunnitellut laajenemista Suomen markkinoille, ja nyt toteutunut yrityskauppa täydentää ja vahvistaa Rustan nykyistä liiketoimintaa. Samalla saavutamme yhdessä Hong Kongin kanssa markkinajohtajan aseman pohjoismaisella halpatavaramarkkinalla. Yrityksillä on samankaltaisuuksia eri tuotekategorioiden välillä ja yhtenäinen liiketoimintafilosofia – kahden toimijan ihanteellinen yhdistelmä, toteaa Rustan toimitusjohtaja Göran Westerberg